Omnibus presens scriptum cernentibus Magnus, Dei gracia episcopus, totumque capitulum ecclesie Aboensis recognoscimus publice per presentes, nos vnanimj consensv et concordi voluntate fundum quendam ecclesie nostre, dictum Scolagordh, annuisse, dedisse, assignasse [et] applicasse altari prebende sanctj Laurencij, in dicta nostra ecclesia situato, in fauorem residencie prebendatj, jpsumque fundum ab omni censu, si quis forte ex eo ecclesie pro fabrica deberetur, penitus liberasse et liberum dimisisse dummodo prebendatus eiusdem altaris, qui pro tempore fuerit, personaliter resideat in eadem. Prohibemus insuper districte, ne curiam suam, in huiusmodi fundo constrvendam, alicui alteri et maxime layco pro annuo censu locare presumat, nisi forte in casu absencie aut alias ex causa racionabilj de consensv nostro aut successorum nostrorum hoc quandoque faciat. Quod si in contrarium fecerit, extunc donacionem illam et liberacionem nullas esse volumus ipso facto, et tam fundi quam edificiorum in eo constrvendorum ordinacio seu disposicio ad nos uel successores nostros denuo reuertantur. Jn cuius ordinacionis euidenciam firmiorem sigilla nostra presentibus sunt appensa. Datum Abo . . .